b'\n_START_ARTICLE_\nVasario 16-osios gimnazija\n_START_SECTION_\nProfilis ir tikslas\n_START_PARAGRAPH_\nVasario 16-osios gimnazija \xe2\x80\x93 dvikalb\xc4\x97 mokykla, kuriai 1999 metais buvo suteiktas valstyb\xc4\x97s pripa\xc5\xbeintos, priva\xc4\x8dios gimnazijos statusas. Lietuvi\xc5\xb3 kilm\xc4\x97s mokini\xc5\xb3 gretas kasmet papildo ir vokie\xc4\x8diai moksleiviai, o valstyb\xc4\x97s pripa\xc5\xbeintas brandos atestatas atveria absolventams kelius \xc4\xaf Europos ir pasaulio universitetus bei auk\xc5\xa1t\xc4\x85sias mokyklas._NEWLINE_Vasario 16-osios gimnazijos tikslas \xe2\x80\x93 suteikti Vakar\xc5\xb3 Europoje gyvenantiems lietuvi\xc5\xb3 kilm\xc4\x97s vaikams s\xc4\x85lygas i\xc5\xa1saugoti lietuvi\xc5\xa1k\xc4\x85 tapatyb\xc4\x99, aukl\xc4\x97ti juos krik\xc5\xa1\xc4\x8dioni\xc5\xa1ka ir europieti\xc5\xa1ka dvasia, puosel\xc4\x97ti lietuvi\xc5\xb3 kalb\xc4\x85 ir tradicijas bei garsinti Lietuvos vard\xc4\x85 Vokietijoje ir Europoje.\n_START_SECTION_\nValdymas\n_START_PARAGRAPH_\nAuk\xc5\xa1\xc4\x8diausia Vasario 16-osios gimnazijos valdymo institucija yra Vasario 16-osios gimnazijos kuratorija._NEWLINE_Pagal Kuratorijos statut\xc4\x85 Vasario 16-osios gimnazijos kuratorijos narius skiria \xc4\xafvairios organizacijos, remian\xc4\x8dios arba istori\xc5\xa1kai par\xc4\x97musios gimnazij\xc4\x85. \xc5\xa0iuo metu Kuratorij\xc4\x85 sudaro 11 nari\xc5\xb3, kurie atstovauja Vokietijos lietuvi\xc5\xb3 bendruomen\xc4\x97s (VLB) Tarybai, VLB Valdybai, Pasaulio Lietuvi\xc5\xb3 Bendruomenei, Bendram Amerikos lietuvi\xc5\xb3 \xc5\xa1alpos fondui, Lietuvi\xc5\xb3 katalik\xc5\xb3 sielovadai Vokietijoje, LR \xc5\xa0vietimo ir mokslo ministerijai bei Lietuvi\xc5\xb3 evangelik\xc5\xb3-liuteron\xc5\xb3 ba\xc5\xbeny\xc4\x8diai Vokietijoje. Daugiausia nari\xc5\xb3 (penkis) skiria VLB: keturis skiria Taryba ir vien\xc4\x85 - Valdyba. _NEWLINE_Kuratorijos Valdybai 2007-2012 m. pirmininkavo Europos lietuvi\xc5\xb3 kult\xc5\xabros centro Vokietijoje direktorius Rimas \xc4\x8cuplinskas, 2013 m. - Vasario 16-osios gimnazijos direktor\xc4\x97 dr. Bron\xc4\x97 Narkevi\xc4\x8dien\xc4\x97, nuo 2014 m. Valdybos pirmininkas yra kun. Valdas Jelis; Kuratorijos Valdybai, kuri susideda i\xc5\xa1 trij\xc5\xb3 asmen\xc5\xb3, taip pat priklauso gimnazijos direktor\xc4\x97 Janina Vaitkien\xc4\x97 ir LR \xc5\xa0MM U\xc5\xbesienio lietuvi\xc5\xb3 skyriaus ved\xc4\x97ja Virginija Rinkevi\xc4\x8dien\xc4\x97. Kiti Kuratorijos nariai: Vida Bandis, Tomas Bartusevi\xc4\x8dius, J\xc5\xabrat\xc4\x97 Caspersen, Mindaugas Jacinevi\xc4\x8dius, Arentas Ker\xc5\xa1is, Bronislava Lip\xc5\xa1ien\xc4\x97, dr. Christina Nikolajew, kun. Vidas Vaitiek\xc5\xabnas.\n_START_SECTION_\nMokymo programa\n_START_PARAGRAPH_\nVasario 16-osios gimnazija dirba pagal Vokietijos valstybin\xc4\x99 mokymo program\xc4\x85, pagrindin\xc4\x97 d\xc4\x97stomoji kalba yra vokie\xc4\x8di\xc5\xb3. Jaunesni\xc5\xb3j\xc5\xb3 klasi\xc5\xb3 mokiniams dalis mokom\xc5\xb3j\xc5\xb3 dalyk\xc5\xb3 (biologija, geografija, ekonomika ir politika) pasirinktinai d\xc4\x97stoma lietuvi\xc5\xb3 arba vokie\xc4\x8di\xc5\xb3 kalba. \xc5\xa0alia voki\xc5\xa1koms gimnazijoms \xc4\xafprast\xc5\xb3 mokom\xc5\xb3j\xc5\xb3 dalyk\xc5\xb3, lietuvi\xc5\xb3 kilm\xc4\x97s vaikai taip pat mokosi lietuvi\xc5\xb3 kalbos, literat\xc5\xabros bei Lietuvos istorijos. Atvykusiems \xc4\xaf gimnazij\xc4\x85 vaikams, neturintiems pakankamai vokie\xc4\x8di\xc5\xb3 arba lietuvi\xc5\xb3 kalbos \xc5\xbeini\xc5\xb3, si\xc5\xablomi intensyv\xc5\xabs kalbos kursai. _NEWLINE_Pirmoji privaloma u\xc5\xbesienio kalba lietuviams yra lietuvi\xc5\xb3, antroji, kuri\xc4\x85 vaikai pradeda mokytis 5-oje klas\xc4\x97je \xe2\x80\x93 angl\xc5\xb3 kalba. Tre\xc4\x8dioji u\xc5\xbesienio kalba gali b\xc5\xabti pranc\xc5\xabz\xc5\xb3 arba rus\xc5\xb3. Pagal Hesseno \xc5\xbeem\xc4\x97s \xc5\xa0vietimo ministerijos nustatyt\xc4\x85 mokymo program\xc4\x85 iki 11-os klas\xc4\x97s mokiniai gali pasirinkti tik u\xc5\xbesienio kalbas. Dvyliktoje ir tryliktoje klas\xc4\x97je, greta privalom\xc5\xb3 lietuvi\xc5\xb3 ir vokie\xc4\x8di\xc5\xb3 kalb\xc5\xb3, visuotin\xc4\x97s ir Lietuvos istorijos, politikos ir ekonomikos, matematikos, sporto, muzikos ir tikybos pamok\xc5\xb3, mokiniai gali pasirinkti sau priimtin\xc4\x85 gamtos moksl\xc4\x85 bei dar vien\xc4\x85 u\xc5\xbesienio kalb\xc4\x85. Taip pat jie gali i\xc5\xa1sirinkti du i\xc5\xa1 i\xc5\xa1vardint\xc5\xb3 dalyk\xc5\xb3, kuriuos dvejus metus iki abit\xc5\xabros egzamin\xc5\xb3 mokysis sustiprintai._NEWLINE_Mokslas Vasario 16-osios gimnazijoje trunka 9 metus \xe2\x80\x93 nuo 5 iki 13 klas\xc4\x97s. D\xc4\x97l Vokietijos \xc5\xa1vietimo sistemos reformos, visi mokiniai, 2005 m. \xc4\xafstoj\xc4\x99 \xc4\xaf penkt\xc4\x85 klas\xc4\x99, abit\xc5\xabros egzaminus laikys po 8 met\xc5\xb3, t. y. 12 klas\xc4\x97je._NEWLINE_Abiturientai privalo laikyti vokie\xc4\x8di\xc5\xb3 kalbos ir matematikos egzaminus, dar trij\xc5\xb3 mokom\xc5\xb3j\xc5\xb3 dalyk\xc5\xb3 egzaminus jie pasirenka patys. Brandos egzaminai vyksta gimnazijoje, j\xc5\xb3 eig\xc4\x85 pri\xc5\xbei\xc5\xabrint valstyb\xc4\x97s komisijai. \xc4\xae abit\xc5\xabros pa\xc5\xbeymi\xc5\xb3 vidurkio skai\xc4\x8diavim\xc4\x85 \xc4\xafeina 12-os ir 13-os klas\xc4\x97s metiniai pa\xc5\xbeymiai. S\xc4\x97kmingai i\xc5\xa1laik\xc4\x99 abit\xc5\xabros egzaminus, mokiniai \xc4\xafgyja brandos atestat\xc4\x85, suteikiant\xc4\xaf teis\xc4\x99 studijuoti universitete (allgemeine Hochschulreife). Baigusieji 12 klasi\xc5\xb3 ir atlik\xc4\x99 praktik\xc4\x85 gimnazistai gali stoti \xc4\xaf neuniversitetines auk\xc5\xa1t\xc4\x85sias mokyklas (Fachhochschulrei fe), o baigusiems 10 klasi\xc5\xb3 mokiniams i\xc5\xa1duodamas pagrindin\xc4\x97s mokyklos baigimo atestatas (Reals\xc2\xadchulabschlusszeugnis). Gimnazijoje \xc4\xafgyti brandos atestatai pripa\xc5\xbe\xc4\xafstami visame pasaulyje.\n_START_SECTION_\nBendrabutis\n_START_PARAGRAPH_\nArchitekt\xc5\xabri\xc5\xa1kai \xc4\xaf vien\xc4\x85 kompleks\xc4\x85 sujungti mergai\xc4\x8di\xc5\xb3 ir berniuk\xc5\xb3 bendrabu\xc4\x8diai \xc4\xafkurti Romuvos parke, keli \xc5\xbeingsniai nuo mokyklos pastato._NEWLINE_Trij\xc5\xb3 auk\xc5\xa1t\xc5\xb3 mergai\xc4\x8di\xc5\xb3 bendrabutyje, dvivie\xc4\x8diuose, pilnai \xc4\xafrengtuose kambariuose gyventi gali 32 mergait\xc4\x97s. Kiekviename auk\xc5\xa1te \xc4\xafrengti tualetai ir du\xc5\xa1ai, yra kompiuteri\xc5\xb3 ir poilsio bei televizijos kambariai, virtuv\xc4\x97l\xc4\x97 ir skalbykla._NEWLINE_Berniuk\xc5\xb3 bendrabutyje, dvivie\xc4\x8diuose su visais patogumais kambariuose gali \xc4\xafsikurti 60 berniuk\xc5\xb3. Bendrabutyje \xc4\xafrengti televizijos, kompiuteri\xc5\xb3 ir sporto kambariai, skaitykla. Kiekviename auk\xc5\xa1te \xc4\xafrengta virtuv\xc4\x97l\xc4\x97, yra skalbykla._NEWLINE_Bendrabu\xc4\x8di\xc5\xb3 foj\xc4\x97 \xc4\xafrengta sal\xc4\x97, kurioje vyksta \xc4\xafvair\xc5\xabs renginiai bei \xc5\xa1oki\xc5\xb3 ansamblio repeticijos. Foj\xc4\x97 yra stalo teniso ir biliardo stalai. Bendrabutyje gyvenan\xc4\x8dius mokinius globoja bendrabu\xc4\x8di\xc5\xb3 ved\xc4\x97jai ir j\xc5\xb3 pavaduotojai.'